Abu ne sananne kuma a hukumance cewa, rikicin tattalin arzikin Amirka ya zama ruwan dare gama duniya. To amma duk da haka wasu ƙasashen sun fi wasu taɓuwa idan ana batun matsayin irin illar da rikicin yai wa ƙasashen duniya. Wato ma'ana idan Amirka abin ya shafeta 100 bisa 100, to su ƙasashen da rikicin yai wa sauƙin taɓawa, abin bai wuce da kashi 1 zuwa 20 bisa dari ya shafe su ba. Ƙasa ta farko da ba ta jin wannan rikici na tattalin arzki a jikinta, ita ce Tarayyar Daular Larabawa, wato "United Arab Emirates:". Duk da cewa tana da matsalar cikin gida na batun hallata kuɗin haram, amma dai duk da haka arzikin ƙasar yana ci gaba da haɓaka, kamar ma ba su san da wani rikicin tattalin arzikin duniya ba. Ƙasar ta biyu ita ce ƙasar Armeniya. Itama duk da cewa tana da rikicinta na cikin gida ta ɓangaren rashin yin cuɗanya da kasuwannin duniya, don haka tana buƙatar bunƙasa shirinta na kasuwanci tsakanin ƙasa da ƙasa. To sai dai kuma labari mai daɗin shi ne, rashin yin wani ƙasaitaccen kasuwanci na ƙasa da ƙasa ya kare ta daga faɗawa dumu-dumu cikin rikicin tattalin arzikin na duniya ta tsinci kanta.